# இரா. முத்துக்கண்ணம்மாள்

**ஆர். முத்துக்கண்ணம்மாள்** (*R. Muthukannammal*-பிறப்பு 1937) தென்னிந்திய மாநிலமான தமிழ்நாட்டைச் சேர்ந்த ஏழாவது தலைமுறையின் மூத்த பரதநாட்டிய நடனக் கலைஞர் ஆவார். விராலிமலையில் உள்ள முருகன் கோவிலில் தெய்வத்திற்கு சேவை செய்த 32 தேவதாசிகளில் இவரும் ஒருவர் ஆவார். மேலும் விராலிமலை கோவிலில் கடவுளுக்கு தன்னை அர்ப்பணிக்கும் விழாவை *பொதுக்கட்டுதல்* செய்த கடைசி பெண்மணி இவர்தான். 2022ஆம் ஆண்டில், கலைத்துறையில் முத்துக்கண்ணம்மாள் ஆற்றிய பங்களிப்புகளுக்காக இந்திய அரசு பத்மசிறீ விருதை வழங்கி கௌரவித்தது. சதாராட்டம் அல்லது பரத்தையர் ஆட்டம் அல்லது தேவராட்டம் எனப் பலவிதமாக அழைக்கப்படும் சதீர் என்ற நடன வடிவம், ஒரு பாரம்பரிய இந்திய நடனமாகும். இதிலிருந்து 1932ஆம் ஆண்டில் ஈ. கிருஷ்ண ஐயரின் முயற்சியால் பரதநாட்டியம் என்று மீண்டும் கண்டுபிடிக்கப்பட்டு, மாற்றியமைக்கப்பட்டு மறுபெயரிடப்பட்டது. இருப்பினும், முத்துக்கண்ணம்மாள் தனது கலை வடிவத்தை சதீர் என்று அழைக்கத் தேர்ந்தெடுத்துள்ளார். இது இன்றுவரை அவரை ஒரே சதீர் நிபுணராக மாற்றியுள்ளது.  

## இளமை
முத்துகண்ணம்மாள், 1937ல், திருச்சிராப்பள்ளி மாவட்டம் விராலிமலையில் பிறந்தார். விராலிமலை திருச்சிராப்பள்ளி நகரிலிருந்து 28 கி.மீ. தொலைவில் உள்ளது. நடனக் கலைஞர்களும் இசைக்கலைஞர்களையும் கொண்ட பரம்பரையான இசை வேளாளர் குடும்பத்தைச் சேர்ந்தவர் முத்துகண்ணம்மாள். இவர் இராமச்சந்திர நாட்டுவானாரின் (1890-1988) மகள் ஆவார். இராமச்சந்திரன் மிகவும் மதிக்கப்படும் நடனக் கலைஞர், திறமையான நடன ஆசிரியர் மற்றும் விராலிமலையில் மிகவும் பிரபலமான மரியாதைக்குரிய நட்டுவானர் ஆவார். முத்துகண்ணம்மாளின் குடும்பம் ஒரு நடனக் கலைஞர்களின் குடும்பம் என்பதால், இவர் நடக்கக் கற்றுக்கொண்ட காலத்திலிருந்தே நடனமாடத் தொடங்கினார். ஏழு வயதில், விராலிமலை முருகன் கோவிலில் *பொட்டுக்கட்டுதல்* நிகழ்ச்சி நடத்தினார். மேலும் இவர் தனது *அரங்கேற்றத்தை* (மேடையில் அறிமுக நிகழ்ச்சி) நடத்தினார். பின்னர் இவரது தந்தையிடமும், பாட்டியிடமும் நடனத்தில் விரிவாகப் பயிற்சி பெற்றார்.  

இவரது குடும்பம் விராலிமலை முருகன் கோயில் மற்றும் பிற கோயில்களில் உள்ள கோயில் நடனப் பயிற்சிகளுடனும், புதுக்கோட்டை அரண்மனையுடனும் நெருங்கிய தொடர்புடையது. இவரது குடும்பம் புதுக்கோட்டை மன்னர்களின் ஆதரவின் கீழ் இருந்தது. புதுக்கோட்டை சமசுதானத்தின் ஒன்பதாவது மற்றும் கடைசி ஆட்சியாளரான மன்னர் ராஜகோபால தொண்டைமான், கோயில் சேவைகளுக்காக இவரது குடும்பத்திற்கு விவசாய நிலங்களை நன்கொடையாக அளித்தார். இருப்பினும், அப்போது தமிழ்நாட்டில், குறிப்பாக விராலிமலையில் வலுவான தேவதாசி எதிர்ப்பு இயக்கம் காரணமாக பாரம்பரிய நடனம் மற்றும் இசை நிகழ்ச்சிகளில் பொதுமக்களிடமும் கோயில் நிர்வாகிகளிடையேயும் ஆர்வம் வெகுவாகக் குறைந்தது. இதன் விளைவாக வழக்கமான வருமானம் குறைந்து, முத்துக்கண்ணம்மாளும் அவரது குடும்பத்தினரும் கடுமையான கஷ்டங்களைச் சந்தித்திதனர். இதன் காரணமாக திருமணங்கள் மற்றும் பிற சமூக விழாக்களில் நடன நிகழ்ச்சிகளுடன் கூடிய புதிய வாழ்க்கையைத் தொடங்க இவரை கட்டாயப்படுத்தியிருக்கலாம்.  

## பத்மசிறீ விருது

- 2022ஆம் ஆண்டில், இந்திய அரசு பத்ம விருதுகளின் வரிசையில் மூன்றாவது மிக உயர்ந்த விருதான பத்மசிறீ விருதை, கலைத்துறையில் இவரது சிறப்பான சேவைக்காக கண்ணம்மாளுக்கு வழங்கியது. இந்த விருது, " பரதநாட்டியத்தின் ஆரம்பகால பாரம்பரியத்தின் பாதுகாவலரான விராலிமலையைச் சேர்ந்த மூத்த 7ஆவது தலைமுறை சதீர் நடனக் கலைஞராக" இவரது சேவையை அங்கீகரிப்பதற்காக வழங்கப்பட்டது.

## பிற அங்கீகாரங்கள்

- "தட்சிணசித்ர விருது", நாட்டுப்புற நிகழ்ச்சிக் கலைஞர்களைக் கௌரவிப்பதற்காக மெட்ராஸ் கைவினை அறக்கட்டளை மற்றும் தட்சிணசித்ர நண்பர்கள் இணைந்து வழங்கும் வருடாந்திர விருது (2018)
- சென்னை அரசு நுண்கலைக் கல்லூரியின் முன்னாள் முதல்வரான ஜி. சந்திரசேகரன், 2017ஆம் ஆண்டு திருநெல்வேலியில் உள்ள தனது மாற்றுத்திறனாளிகளுக்கான கலைப் பள்ளியில் களிமண்ணால் முத்துக்கண்ணம்மாளின் சிற்பத்தை உருவாக்கினார்.
- 2019ஆம் ஆண்டில், இந்திய திரைப்படப் பிரிவு, "சதிர் தேவரடியார்: முத்துக்கண்ணம்மாளின் வாழ்க்கை மற்றும் கலை. எசு. சண்முகநாதன் இயக்கியது" என்ற தலைப்பில் வாழ்க்கை வரலாற்றுப் படத்தை வெளியிட்டது.
- பாலசரசுவதி விருது (2025), தமிழ்நாடு அரசு